**Előterjesztés**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2017. december 12-i ülésére**

**Javaslat igazolási kérelem elbírálására**

Szombathely Megyei Jogú Város Közgyűlése Jogi és Társadalmi Kapcsolatok Bizottsága (a továbbiakban: Bizottság) 2017. márciusában pályázatot írt ki civil szervezetek 2017. évi programjai és működése támogatására. A Szombathelyi Turisztikai és Testvérvárosi Egyesület (a továbbiakban: Egyesület) fenti kiírásra hivatkozva 2017. márciusában pályázatot nyújtott be Szombathely stand Kaufbauren testvérváros Tänzelfest rendezvényén történő felállításának támogatására. A Bizottság 101/2017. (IV.25.) JTKB számú határozatával úgy döntött, hogy a pályázatot 500.000,- forint összeggel támogatja, ezért a támogatási szerződés a rendezvény időpontjának figyelembevételével 2017. augusztus 18-i elszámolási határidővel 2017. május 31. napján aláírásra, a támogatási összeg 2017. június 7. napján kiutalásra került.

Az Egyesület fenti határidőt elmulasztotta, 2017. októberében szakmai beszámolóját benyújtotta, egyúttal igazolási kérelemmel fordult a Bizottság elnökéhez. Az Egyesület a késést az alábbi három akadályozó tényezővel indokolta:

* Az Egyesületben 2017. augusztusában elnökváltás történt;
* a személyzet, a fellépők, valamint a kiállítási és kóstoltatáshoz szükséges alapanyagok szállítására megrendelet szállítási szolgáltatásról szóló számla nem a megrendelőben szereplő összegben került kiállításra (jóval magasabb költséggel került kiállításra), és a szolgáltató nem tudott megegyezni az Egyesülettel. Az ügy rendezése további jogi beavatkozást igényel.
* a kaufbaureni Tänzelfest Egyesület nem állította ki időben a részükre a stand és eszközbérlésről szóló számlát, azt az Egyesület november elején kapta meg.

Fentiekre hivatkozva az Egyesület kéri a Tisztelt Bizottságot, hogy a szakmai beszámolót elfogadni, az igazolási kérelemnek helyt adni, valamint a pénzügyi beszámoló utólagos pótlását engedélyezni szíveskedjen (legkésőbb 2017. december 31. napjáig). Kérem a Tisztelt Bizottságot, hogy az előterjesztést megtárgyalni és a kérelemről álláspontját kialakítani szíveskedjék.

Szombathely, 2017. december „ ”

**/: Koczka Tibor :/**

**HATÁROZATI JAVASLAT**

**……../2017. (XII. 12.) JTKB sz. határozat**

Szombathely Megyei Jogú Város Közgyűlése Jogi és Társadalmi Kapcsolatok Bizottsága a „Javaslat igazolási kérelmek elbírálására” című előterjesztést megtárgyalta, és az előterjesztés melléklete szerinti szakmai beszámolót, valamint az Egyesület igazolási kérelmét a benyújtott indokolás figyelembevételével elfogadja, azzal, hogy a pénzügyi beszámoló benyújtásának határidejét legkésőbb 2017. december 31. napjában határozza meg.

**Felelős:** Koczka Tibor alpolgármester

Dr. Takátsné Dr. Tenki Mária, a Bizottság elnöke

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Mester Ágnes, az Egészségügyi, Kulturális és Koordinációs Iroda vezetője)

**Határidő:** azonnal